खुआंनें दी अनसंब भंडार पता नेईं कदू कोला बराबर भरोंदा चलदा आवा करदा ऐ। “खुआन” शब्द दी व्युत्पत्ति संस्कृत दे उपाख्यान (सं.उपाख्यान - प्रा. उआख्खान - अप.उख्खाव - डो.खुआन) शब्दै थमां होई दी ऐ। इसी केई लोक उआख (सं.उपाख्यान - उआख्खा - उआख) बी आखदे न। उपाख्यान संस्कृत दे साहित्यै च निक्कियें कत्थें गी गलाया गेदा ऐ। डोगरी च एह्‌दा त्रीआ नां बाख ऐ। संस्कृत साहित्य खुआनें कन्ने भरोचे दा ऐ। कविकुलगुरू कालिदास खुआनें दे म्हत्तव गी चंगी तरहां जानदे हे, तां गै उ’दें साहित्यै च था’र-था’र असेंगी लोकोक्तियें दा प्रजोग मिलदा ऐ। भवभूति, माघ, भारवि, सुबंधु, बाण बगैरा सबनें उच्चकोटि दे संस्कृत कवियें अपने-अपने काव्यें च लोकोक्तियें दा बराबर प्रजोग कीते दा ऐ। पंचतन्त्र, हितोपदेश ते संस्कृत दे होर कथा-साहित्यै च बी इ’दा प्रजोग मिलदा ऐ।